Malcolm Marx: 'Oor twee weke is ek reg' | Netwerk24
Malcolm Marx: 'Oor twee weke is ek reg'
Deur Hendrik Cronjé 10 Junie 2018 00:00
Die Springbokke se beseerde ster-haker, Malcolm Marx, hoop om oor twee weke weer te speel.
"Die herstelproses ná my dyspierbesering verloop daagliks beter en beter," het Marx aan Rapport gesê.
Malcolm Marx .Foto: Gallo Images
"Wel, dis nog nie seker nie . . . maar ek dink (ek sal oor) ongeveer twee weke (weer speel). Tyd sal leer.
"Dis uiters frustrerend om langs die veld te sit. Ek wens regtig ek kon speel. Ek besef ook rugby is 'n kontaksport en beserings is deel daarvan. Ek sien werklik uit na my terugkeer."
Die 23-jarige Marx het sy besering vroeg in Mei in 'n Superrugby-kragmeting teen die Hurricanes opgedoen en is sedertdien op die krukkelys.
Met Bismarck du Plessis wat hom die week weens 'n besering aan die Bok-groep onttrek het, en die Bulle se haker Adriaan Strauss wat hom nog nie amptelik vir toetsrugby beskikbaar gestel het nie, sal die Bokke se afrigter, Rassie Erasmus, kennis neem van Marx se goeie vordering ná sy besering.
Die Bokke kom Saterdag in Bloemfontein in die tweede toets teen Engeland te staan, waarna daar ook 'n derde toets in die Kaap tussen die lande plaasvind.
Afhangend van hoe sy hakers én span in Johannesburg en Bloemfontein vertoon, kan Erasmus Marx dalk nog vir die derde toets in die Kaap oorweeg.
Marx is nie al Bok wat brand om ná sy besering weer te speel nie.
Eben Etzebeth se skouerbesering blyk iets van die verlede te wees. Hy het in 'n onderhoud in die 31ste uitgawe van Springbok Magazine gesê hy het eintlik al gehoop om speelkans in die Engelse reeks te kry.
"Dit is frustrerend (om beseer te wees)," het hy aan die elektroniese tydskrif van die Suid-Afrikaanse Rugbyunie (Saru) gesê.
"Jy oefen op jou eie in die gimnasium terwyl die res oorsee toer en op die veld oefen.
"Gelukkig is daar darem ook so een of twee ander beseerdes wat die veldsessies saam met jou doen, maar jy wil deel van daardie 23-tal wees.
"As jy beseer is, oefen jy meer as die ander ouens. Al is jy beseer, bly rugby ook steeds die groot ding. Ek wil graag beter terugkeer as voordat ek beseer is."
Hy sien daarna uit om onder Erasmus as Bok-afrigter te werk nadat hy in 2011 en 2012 vir rukke met hom te doen gekry het.
"Ek sien uit na die uitdaging om saam met hom te werk, dit gaan lekker wees. Hy en Allister (Coetzee) is albei afrigters van wêreldgehalte. Ek is opgewonde oor wat Rassie kan bied. Opwindende tye wag."